Vroue in uniform vat voor - Misdaad - Republikein
Monday, May 20th, 23:40:35
Vroue in uniform vat voor
Drank wek meeste kommer
07 December 2018 | Misdaad
'n Totaal van 249 mense is tydens die vier dae van die pas afgelope Basadi-veldtog aangekeer.
Dít verteenwoordig 'n toename van bykans 50% meer as die 167 mense wat in Mei vanjaar tydens die vorige been in hegtenis geneem is.
Basadi, wat “vroue” in seTswana beteken, is sowat vyf jaar gelede as 'n insiatief van die Suider-Afrikaanse Ontwikkelingsgemeenskap (SADC) deur streekpolisiehoofde in die lewe geroep.
Van die mense wat onlangs agter tralies beland het, was 34 vroue en 215 mans, het genl.maj. Anne-Marie Nainda, 'n adjunk-inspekteur-generaal van die Namibiese polisie, gister onthul.
Die meerderheid, 203, was Namibiërs, terwyl vier Kongolese, drie Chinese, 16 Zimbabwiese, 14 Angolese en nege Zambiese burgers ook aangekeer is.
Nainda het gister gesê 42 sake van huishoudelike geweld is in die vier dae by hulle aangemeld.
'n Totaal van 32 mense is weens beweerde geslagsgegronde geweld in hegtenis geneem, terwyl drie formele waarskuwings kragtens die wet op huishoudelike geweld uitgereik is.
In daardie vier dae het twee klaers om beskermingsbevele aansoek gedoen.
Nainda het gisteroggend tydens 'n nuuskonferensie in die hoofstad gesê 17 beskermingsbevele is op ses vroue en 11 mans onderskeidelik beteken.
Sy het voorts gesê 14 mense is weens die beweerde wanbetaling van onderhoud in hegtenis geneem.
In daardie vier dae is 'n vrou ook weens die beweerde verwaarlosing van 'n kind aangekeer, terwyl 'n ander verdagte vanweë beweerde ontvoering in boeie geslaan is.
Twee voorvalle van beweerde verkragting is aangemeld, waarvoor twee verdagtes aangekeer is.
Die vrouebeamptes het voorts 182 drankwinkels toegemaak, 17 boetes uitgereik en nege vroue, wat saam met hul babas aan die drink was, is gewaarsku.
Volgens die bevindinge is 56 minderjarige kinders by watergate aangetref en eweneens gewaarsku.
Hiernaas is 24 mense weens beweerde dronkbestuur aangekeer, terwyl 640 verkeersboetes ten bedrae van N$464 375 uitgereik is.
Nainda sê drank bly die grootste bron van kommer, omdat verdagtes dikwels onder die invloed van drank en/of dwelms is wanneer hulle 'n misdaad pleeg.
Die veldtog het op 28 November afgeskop en op 2 Desember ten einde geloop.